郡舍南有園畦雜樹聊以永日
作者：張九齡
朝代：唐

paragraphs: 爲郡久無補，越鄉空復深。
苟能秉素節，安用叨華簪。
却步園畦裏，追吾野逸心。
形骸拘俗吏，光景賴閑林。
內訟誠知止，外言猶匪忱。
成蹊謝李徑，衞足感葵陰。
榮達豈不偉，孤生非所任。
江城何寂歷，秋樹亦蕭森。
下有北流水，上有南飛禽。
我願從歸翼，無然坐自沈。